Diari Oficial de la Generalitat Valenciana


Sumari del DOGV 4108, del 17-10-2001 (2001/9804)

RESOLUCIÓ de 3 d'octubre de 2001, del director gerent de l'Institut Valencià d'Atenció als Discapacitats (IVADIS), per la qual es deleguen competències en determinats òrgans.
------------------------------------------------------------------------------------------------------------------------------------------------------------------------------

### Dades del document

Número de DOGV
:   4108

Data del DOGV
:   17-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9804


Data del document
:   03-10-2001

Organisme emissor
:   Institut Valencià d'Atenció als Discapacitats

Tipus de document
:   Resolució

Descriptors 

:   * Institut Valencià d'Atenció als Discapacitats
    * competència administrativa
    * delegació de poders
    * administració regional

RESOLUCIÓ de 3 d'octubre de 2001, del director gerent de l'Institut Valencià d'Atenció als Discapacitats (IVADIS), per la qual es deleguen competències en determinats òrgans. [2001/Q9804]
  
El volum, l'estructura, la dispersió geogràfica i la diversitat d'assumptes que han de ser resolts pel director gerent de l'Institut Valencià d'Atenció als Discapacitats, des d'ara IVADIS, en les matèries que li han estat atribuïdes en virtut del Decret 125/2001, de 10 de juliol, del Govern Valencià, aconsellen que algunes d'aquestes competències puguen ser delegades en uns altres òrgans de l'institut, aconseguint d'aquesta manera, major rapidesa i eficàcia en l'actuació de l'IVADIS, cosa que redunda en benefici, tant de les persones físiques o jurídiques que es relacionen en aquest, com de l'institut que d'aquesta manera aconsegueix una major operativitat en el seu funcionament.
  
Per tot això, d'acord amb allò disposat en l'article 13 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada a aquest per la Llei 4/1999, resolc:
  
Primer. Facultats delegades
  
1. Es deleguen en el titular de la delegació provincial de l'IVADIS a Alacant, i en el titular de la delegació provincial de l'IVADIS a Castelló, al seu respectiu àmbit provincial, les facultats en les matèries que s'indiquen a continuació:
  
a) Contractació laboral de personal eventual o interí que provenen de les borses de treball, tot incloent-hi les gestions relacionades amb aquestes contractacions davant la Tresoreria General de la Seguretat Social, l'Inem/Servef i l'Institut Nacional de la Seguretat Social.
  
b) Lliurar i endossar talons, xecs i la resta de documents de crèdit, seguir, obrir, disposar i cancel·lar comptes corrents, d'estalvi i de crèdit, a Alacant i Castelló, amb una sola firma.
  
c) Realització de contractes menors de subministrament, de prestació de serveis i d'obres.
  
2. Es delega en l'administrador de l'IVADIS la facultat següent:
  
L'execució ?inclòs el reconeixement de l'obligació i proposta de pagament?, així com la firma de documents comptables, amb una sola firma, i lliurar i endossar talons, xecs i la resta de documents de crèdit, seguir, obrir, disposar i cancel·lar comptes corrents, d'estalvi i de crèdit, amb la firma mancomunada del director gerent.
  
Segon. Prohibició de la subdelegació
  
Les resolucions i els actes administratius o de gestió economicopressupostària que s'adopten per delegació indicaran expressament aquesta circumstància, sense que en cap cas càpia la subdelegació de l'exercici de les competències delegades.
  
Tercer. Suplència del delegat
  
En cas de vacant, absència o malaltia de les persones que ocupen les delegacions d'Alacant i de Castelló, la suplència correspondrà automàticament, mentre perdure aquella situació, a l'administrador de l'IVADIS, tot recaient la representació en la persona que ocupe el lloc.
  
Quart. Avocació de la competència delegada
  
La delegació que es realitze mitjançant aquesta resolució no impedirà que el director gerent puga avocar per a si mateix en qualsevol moment, el coneixement o resolució de tots aquells assumptes que considere oportuns, quan circumstàncies d'índole tècnica, econòmica, social, jurídica o territorial ho facen convenient.
  
L'avocació es realitzarà mitjançant acord motivat que haurà de ser notificat als interessats en el procediment, si els hi haguera, amb anterioritat a la resolució que es dicte.
  
Cinqué. Eficàcia
  
Aquesta resolució farà els seus efectes a partir de l'endemà de la seua publicació en el Diari Oficial de la Generalitat Valenciana.